Deɛ Asoeɛ a Ɛhwɛ Ghana Wiemhyɛn soɔ no de abɛto dwa ne sɛ, Ghana aban no ne Asanteman Wiemhyɛn adwumakuo no awie nhyehyɛeɛ biara a ɛbɛboa ama Asanteman Wiemhyɛn ahyɛ aseɛ de nnipa adi akɔneaba wɔ Asanteman mu ne mmeaeɛ ahodoɔ bebree wɔ ɔman yi mu.
Asanteman Wiemhyɛn Adwumakuo no nsa aka akwannya krataa a wɔfrɛ no Air Carrier License (ACL) na aka kakraa bi nso na wɔawie akwannya krataa foforɔ bi a wɔfrɛ no Air Operator Certificate a ne nyinaa bɛboa ama adwumakuo no atumi adi ne dwuma wɔ mmara kwan so. Yei nti, adwumakuo no aka sɛ, wɔgye di pa ara sɛ wɔbɛtumi afiri wɔn dwumadie no ase ansa na mfeɛ mpenu ne aduonu-mmienu yi akɔ awieeɛ.
Asoeɛ a ɛhwɛ Ghana wiemhyɛn soɔ no de kaa ho sɛ, Asanteman wiemhyɛn adwumakuo no afiri aseɛ retoto wɔn ani rehwehwɛ nnipa a wɔfata a wɔbɛtumi ne wɔn ayɛ adwuma.
Nnipa a wɔn nsa hyɛ Asanteman wiemhyɛn Adwumakuo no ase ne Odwadini kɛseɛ Osei Kwame Despite ne ne yɔnko Ernest Ofori Sarpong a Despite Adwumayɛkuo no yɛ wɔn dea no. Yei nti, wɔn a wɔasɔ Asanteman Wiemhyɛn Adwumakuo no asene ne Despite Adwumayɛkuo no. Deɛ nnipa de nim saa adwumakuo yi pa ara ne sɛ, wɔbɔ wɔn ho mmɔden wɔ nsɛntwerɛ, sikasɛm, nnuane ne anonneɛ ne adansie adwuma mu pa ara.
Deɛ ɛma saa asɛm yi yɛ anigyesɛm ne sɛ, ɛfiri mfeɛ mpenu ne nan mu a Ghana Wiemhyɛn adwuma no guiɛ no, Ghana nyaa wiemhyɛn adwumakuo biara bio a ɛtumi de nnipa di akɔneaba wɔ aman foforɔ so ɛfiri mfeɛ mpenu ne du bɛsi sɛsɛɛ. Ne saa nti, sɛ Asanteman Wiemhyɛn Adwumakuo no firi aseɛ yɛ adwuma a, ɛbɛboa ama ɔman no sikasɛm atu mpɔn pa ara.
Ghana Airports Company Limited (GACL) nso ayɛ nsakraeɛ kakra wɔ nhyehyɛeɛ ahodoɔ a wɔyɛ maa akwantufoɔ a wɔfa Kotoka Wiemhyɛn Gyinabea firi ɔman yi mu ne wɔn a wɔba ɔman no mu berɛ a na korona yareɛ no gyina mu dendenden no mu. Wɔde nsakraeɛ yi too dwa berɛ a wɔde amaneɛbɔ bi bɛtoo dwa wɔ Ɔsannaa 31, 2022 mu. Wɔkaa sɛ, saa nsakraeɛ yi bɛhyɛ aseɛ ayɛ adwuma ɛfiri Ɛbɔ 1, 2022 rekɔ.
